מריו מולינה

מריו חוסה מולינה-פסקוול הנריקז (בספרדית: Mario José Molina-Pasquel Henríquez; 19 במרץ 1943 – 7 באוקטובר 2020) היה כימאי מקסיקני, זוכה פרס נובל לכימיה לשנת 1995 ביחד עם פרנק שרווד רולנד ופול קרוצן "על עבודתם על כימיה אטמוספירית, ובפרט ההיווצרות וההתפרקות של האוזון". היה ממגלי החור באוזון מעל אנטארקטיקה, והיה המדען המקסיקני הראשון שקיבל את פרס נובל לכימיה.

ביוגרפיה 
מריו מולינה נולד ב-19 במרץ 1943 במקסיקו סיטי שבמקסיקו. אביו היה עורך דין ושגריר מקסיקו לאתיופיה, הפיליפינים ואוסטרליה. עוד מילדותו התעניין מולינה במדעים. בשנת 1965 סיים תואר ראשון בהנדסה כימית במקסיקו. בשנת 1967 סיים לימודי תואר שני באוניברסיטת פרייבורג. בשנת 1972 מולינה הפך לדוקטור בכימיה פיזיקלית באוניברסיטת קליפורניה בברקלי.

בשנים 1974–2004 מילא מולינה שורה של תפקידי הוראה ומחקר באוניברסיטת קליפורניה באירוויין, המכון הטכנולוגי של מסצ'וסטס, המכון הטכנולוגי של קליפורניה והמעבדה להנעה סילונית בקליפורניה. ביולי 2004 הצטרף מולינה לאוניברסיטת קליפורניה בסן דייגו. החל משנת 1993 היה מולינה חבר באקדמיה הלאומית למדעים ומשנת 1996 באקדמיה הלאומית לרפואה. בשנת 2003 הצטרף לקולגיום הלאומי של מקסיקו.

בשנת 2013 קיבל את מדליית החירות הנשיאותית על ידי נשיא ארצות הברית ברק אובמה. מולינה הי הגם חבר בוועדות שונות שיעצו לאובמה בנושאי סביבה ואקלים. בתקופה זו היה מולינה היועץ לענייני אקלים של נשיא מקסיקו אנריקה פניה נייטו.

מולינה נפטר ב-7 באוקטובר 2020 במקסיקו סיטי מהתקף לב בגיל 77.

קישורים חיצוניים

 
 

זוכי פרס נובל לכימיה
חברי האקדמיה הלאומית למדעים של ארצות הברית
מדענים מקסיקנים
מהגרים ממקסיקו לארצות הברית
זוכי פרס נובל מקסיקנים
מקבלי מדליית החירות הנשיאותית
בוגרי אוניברסיטת קליפורניה בברקלי
סגל המכון הטכנולוגי של מסצ'וסטס
ילידי 1943
מקסיקנים שנפטרו ב-2020
בוגרי הקולג' לכימיה באוניברסיטת קליפורניה בברקלי